Helene Brydensholt (ALT), 2025-12-12:
Tak for det.
Stor tak til forslagsstillerne bag det her borgerforslag og også tak til de over 50.000 mennesker, der har skrevet under på det.
For det har jo i den grad skabt en stor debat i Folketinget i dag og også ude i den brede offentlighed.
Jeg vil selvfølgelig også sige tillykke til de to piger, der fejrer deres fødselsdag i Folketingssalen i dag.
Det har været en lang debat, de har skullet sidde og overvære, så respekt for det.
Forslaget her vedrører jo også en kæmpestor del af befolkningen.
Det er 60.000 kvinder og personer, der hvert år gennemgår en graviditet og en fødsel, og de får, som det ser ud nu, bare alt, alt for ringe tilbud i forhold til både efterbehandling og heling af krop og sind, og det er jo også det, som forslagsstillerne peger på.
Jeg har ikke selv gennemgået en graviditet og en fødsel, men jeg har fulgt min kone helt tæt på, og jeg må bare sige respekt for de personer, der gennemgår en graviditet, og som endda gør det flere gange.
Det er altså ikke for sjov, og det har store, store konsekvenser for en krop, altså både graviditeten og fødslen og også det, der sker med dem bagefter, og det er bare min personlige oplevelse og det, jeg ved fra veninder og andre bekendte, at alt, alt for mange simpelt hen ikke får den rette vejledning og den rette behandling.
Der kan, som nogle også har været inde på i dag, både være noget med delte mavemuskler – der er rigtig mange, der har født, som ikke kender til det, og som ikke får en vejledning omkring det – og der bliver i forslaget også peget på alle mulige andre problematikker, og det er bare ikke godt nok.
Så som sagt har en fødsel og en graviditet virkelig store konsekvenser for kroppen, og i forslaget ridses egentlig også rigtig fint de mange tal og de konsekvenser, der er ved det, op.
Forslaget peger også på forebyggesaspektet af det, altså at det faktisk kan gå hen og blive en gevinst for samfundet.
Det gælder jo selvfølgelig både den menneskelige gevinst, der er ved, at der er rigtig mange personer, der til en start vil få den rigtige hjælp – man kan undgå nogle operationer, og man kan undgå forskellige behandlinger, gener og komplikationer senere hen i livet – men der er selvfølgelig også de samfundsøkonomiske gevinster, der kan være ved det.
Jeg stillede også ministeren et spørgsmål i forhold til det, der også står i forslaget, om, at det, hvis man nu lader en fysioterapeut tage sig af nogle ting, frem for at det er en læge, så trods alt er billigere og nogle penge, som samfundet kan spare.
Men det er nu ikke det, der er motivationen for, at Alternativet støtter op om det her forslag, men det er først og fremmest, at der er et stort behov for, at vi gør det meget bedre for de kvinder og personer, der har født.
Jeg kan også fornemme, at der er et flertal for en beretning, og det vil vi fra Alternativets side selvfølgelig gå konstruktivt ind i.
Selvfølgelig skal vi tage hensyn til de forskellige geografiske omstændigheder – det er vi helt enige om, og det synes jeg heller ikke at forslaget, som det står nu, ligesom står i vejen for, og ellers kan vi jo stille ændringsforslag til det – men vi håber også, at forslaget kan komme til afstemning.
Og hvis det ikke kan komme til afstemning, vil vi selvfølgelig gå ind i arbejdet med en beretning og gøre den så god som overhovedet muligt.
Tak for ordet.